དེའང་བཀའ་གདམས་གླེགས་བམ་ལས་ལུང་བསྟན་པ་སྟེ།ཕ་ཆོས་ལེའུ་ཉེར་དྲུག་པའི་མ་འོངས་ལུང་བསྟན་ལས།ཐ་མར་བསྟན་པའི་མེ་རོ་དག།གྲགས་པའི་མཚན་གྱིས་གསོ་བར་བྱེད།།དུ་མའི་ཕན་བདེ་སྒྲུབ་པར་བྱེད།དེ་ཡང་གནས་མཆོག་དམ་པ་ཡིན།།ཞེས་གསུངས་པས།ལོ་ཙཱ་བ་ན་རེ།ཡན་ལག་གི་མིང་འདི་མ་མོ་ལ་བཏགས་ན་ཕུན་སུམ་ཚོགས་པར་འགྱུར་བ་ཡིན།ལུས་ལས་ཡན་ལག་རྒྱས་བྱ་བའི་ལུགས་ཡིན།ཞེས་གསུངས་པའི་ཚིགས་བཅད་ཀྱིས་རྗེ་བླ་མ་དང་གདན་ས་དགའ་ལྡན་ལུང་བསྟན་ཅིང་།ལོ་ཙཱ་བའི་གསུང་དེ་བཀའ་གདམས་པ་ལུས་ལྟ་བུ་ལས།བཀའ་གདམས་གསར་བ་དགའ་ལྡན་པ་ཡན་ལག་ལྟ་བུ་དེ་དར་རྒྱས་ཆེ་ཞེས་པའི་དོན་དུ་སྣང་བས་སོ།།